# Bombatxo

El bombatxo és un calçó o pantaló molt ample i bufat o bombat, amb una llargada que pot arribar fins als genolls o poc més avall (versió de calçó) o bé fins als turmells (versió de pantaló); és ajustable mitjançant gomes, botons, sivelles, etc. El mot procedeix de l'espanyol (sobretot de l'Argentina) bombacho, i equival a l'anglès baggy trousers, esp. bombacho o *pololo, fr. pantalon bouffant, it. pantaloni gonfi, port. calça folgada, rom pantaloni bufanți.
Així doncs, d'un calçó o pantaló --indistintament-- se'n diu bombatxo quan té els camals molt amples, bufats. Dit altrament, el bombatxo es defineix per l'amplitud i la forma bombada; quant a la llargada, pot ser pantaló, però és més habitual que sigui calçó.

## Calçó bombatxo

Exemples de tipus concrets de calçó bombatxo són, entre d'altres:
* els calçons bombats o bufats que formen part de la indumentària folklòrica de Turquia (şalvar), del Magrib (sirwāl), de diverses contrades dels Països Catalans (calçons de bufes mallorquins, saragüells del País Valencià i les Terres de l'Ebre), etc.;
* els calçons de zuau i altres de tropes colonials del nord d'Àfrica (francès sarouel, espanyol serual), basats en el tipus anterior;
* els bloomers femenins del segle XIX;
* els calçons bombatxos de moda civil internacional (vegeu més avall), entre els quals el pantaló de golf.
El calçó bombatxo entrà en la moda civil internacional a partir de l'impacte que feren els zuaus en l'imaginari col·lectiu a mitjan segle xix. Entre el darrer quart del segle xix i la Segona Guerra Mundial els calçons bombatxos foren populars com a indumentària masculina informal i d'esport (per exemple, per a muntar en bicicleta); també per a infants. Era una moda procedent de les classes altes britàniques. És aquesta mena de calçó bombatxo de moda civil internacional el que en anglès rep el nom de knickerbocker i en italià de calzoni (o pantaloni) alla zuava. El pantaló de golf és un subconjunt d'aquesta mena de calçons; s'individualitza perquè és una mica més llarg (arriba fins al tou de la cama).
* Elegant de 1901 amb jaqueta Norfolk i calçó bombatxo (knickerbocker)
* Joves milicians feixistes italians (avanguardisti) de 1925 amb fes i calçons bombatxos (calzoni alla zuava)
* Soldat italià a Líbia (vers 1940) en uniforme de campanya, amb casquet de caserna (bustina), guerrera de solapes i calçons bombatxos (calzoni alla zuava) combinats amb botes de mitja canya i benes
Els calçons bombatxos foren molt populars entre els feixistes italians des del principi (potser perquè, com el fes, donaven aire "orientalitzant", en símbol de voluntat imperialo-colonial), i s'incorporaren als uniformes oficials de llurs milícies, generalment just per sota del genoll. Aquesta mena de calçons s'estengué a la tropa de l'exèrcit, en substitució dels pantalons llargs i rectes de 1909, arran la riforma Baistrocchi de 1933/34 (la qual, d'altra banda, prescriví uns pantalons de muntar per a l'oficialitat que també eren bastant amples); contribuïren a definir la típica silueta del soldat mussolinià.

## Pantaló bombatxo

Exemples de tipus concrets de pantaló bombatxo són:
* determinades varietats llargues de bombatxo popular-tradicional (Turquia, Magrib, etc.);
* els anomenats pantalons gudaris, molt usats per l'Exèrcit Popular durant la Guerra Civil Espanyola; hi eren molt semblants els pantalons de paracaigudista italians m. 1941, favorits de les tropes de la República de Salò (1943-1945);
* el bombatxo llarg, nom que abraça els models femenins d'avui dia, inspirats en la línia tradicional ("catalano-turco-magribina"). En anglès s'anomenen harem pants.

## Bibliografia

* Bosi, Diego. "I pantaloni militari italiani, prima e durante la Seconda guerra mondiale". Milites, nº 29 (maggio-giugno 2008), p. 26-44; nº 30 (luglio-ag. 2008), p. 24-33; nº 31 (sett.-ott. 2008), p. 30-43.
* Bueno, José Mª. Uniformes militares en la Guerra Civil Española. 1ª ed. ampl. y rev. Madrid: Almena, 1997. ISBN 84-922644-0-3
* Jowett, Philip S. The Italian Army 1940-45. Colour plates by Stephen Andrew. Botley, Oxford: Osprey, 2000-2001. 3 vol. (Men-at-arms; 340, 349, 353) ISBN 1-85532-864-X (vol. 1) ISBN 1-85532-865-8 (vol. 2) ISBN 1-85532-866-6 (vol. 3)
* Laver, James. Breve historia del traje y la moda. Apéndice de Enriqueta Albizua Huarte. 10ª ed. Madrid: Cátedra, 2006. (Ensayos arte Cátedra) ISBN 84-376-0732-9
* Mollo, John. Military fashion: a comparative history of the uniforms of the great armies from the 17th century to the First World War. London: Barrie & Jenkens, 1972. ISBN 0-214-65349-8

## Notes

* ↑ De la forma àrab deriven les adaptacions francesa, sarouel, i espanyola, serual, que s'aplicaven a la peça quan formava part de l'uniforme de tropes colonials magribines.
* ↑ Segurament derivació de l'àrab sirwāl.

## Vegeu també

* Calçó
* Pantaló
* Pantaló de golf